China stuur eerste span na nuwe ruimtestasie | Maroela Media
China stuur eerste span na nuwe ruimtestasie
Nie Haisheng (bevelvoerder), Liu Boming en Tang Hongbo is deel van die Shenzhou-12-ruimtevaart (Foto: China-ruimteagentskap CMS)
Ruimtevaarders sal Donderdag op China se eerste bemande vaart vertrek na sy nuwe ruimtestasie. Hulle sal kan kies tussen 120 verskillende tipes kos en "ruimte-oefenmasjiene", het China se ruimteagentskap gesê.
Dit is tot dusver China se langste bemande ruimtevaart en die eerste in byna vyf jaar. Beijing wil homself as 'n ruimtemag vestig met dié ambisieuse program.
Die drie ruimtevaarders sal drie maande op die Tiangong-stasie spandeer wat afsonderlike verblyfmodules vir elke ruimtevaarder het met 'n gedeelde badkamer, eetkamer en 'n kommunikasiesentrum sodat hulle e-posse kan stuur en videogesprekke kan voer met grondbeheer.
Die Long March-25-vuurpyl sal om 09:22 plaaslike tyd (0122 GMT) lanseer van die Jiuquan-lanseersentrum in die Gobi-woestyn, het die ruimteagentskap bygevoeg.
"Ons het oor die afgelope paar dekades verskeie wonderlike hoofstukke in China se ruimtegeskiedenis geskryf. Hierdie ruimtevaart is 'n teken van die verwagting van die mense en die party self," het bevelvoerder van die vaart, Nie Haisheng, aan verslaggewers by 'n perskonferensie gesê.
Sy span het 6 000 uur opleiding ondergaan insluitend honderde onderwater-bollemakiesies, geklee in die volledige ruimtepak sodat hulle gewoond kon raak aan die uitrusting.
Nie was een van die eerste Chinese ruimtevaarders wat in 1998 vir die opleiding gekies is. Hy was reeds op twee ruimtevaarte. Hy is 'n ervare lugmagvlieënier en die twee ander ruimtevaarders is ook lede van die Chinese weermag.
Op 'n vraag oor wat in sy bagasie is, het Nie, wat tans in kwarantyn is saam met die ander ruimtevaarders, gesê sy tas is "vol goed vir vermaak en om klein kuiers te hou".
Bemanningslid Tang Hongbo het in 'n afsonderlike onderhoud met die openbare uitsaaier CCTV gesê hy het video's van sy alledaagse lewe met sy vrou en seun geneem sodat hy daarna kan kyk op die ruimtestasie.
Nog elf ruimtevaarte word oor die volgende jaar en 'n half beplan om die konstruksie van Tiangong in wentelbaan af te handel, insluitend om sonkragpanele en twee laboratoriummodules by te voeg.
Die ruimtevaarders sal deurlopend die stelsels aan boord toets en in stand hou en wetenskaplike eksperimente uitvoer.
Die internasionale ruimtestasie, 'n vennootskap tussen die VSA, Rusland, Kanada, Europa en Japan, sal na verwagting in 2024 uit diens gestel word, alhoewel Nasa aangedui het die stasie kan moontlik tot ná 2028 funksioneel bly.